ข่าวกรองสหรัฐฯ เชื่อว่าอิหร่านยังไม่ตัดสินใจจะผลิตอาวุธนิวเคลียร์
แต่คาดว่าอิสราเอลอาจโจมตีอิหร่านได้ในอีก 5 เดือนข้างหน้า
การประเมินด้านข่าวกรองของสหรัฐฯ เมื่อปี 2550 ระบุว่า ขณะที่อิหร่านกำลังมีความคืบหน้าทางเทคนิคในด้านนิวเคลียร์ แต่อิหร่านก็ยังไม่ได้ตัดสินใจที่จะนำเทคโนโลยีด้านนี้มาใช้ทำอาวุธ และเมื่อปี 2552 นาย Leon Panetta สมัยที่ดำรงตำแหน่งผู้อำนวยการ CIA ก็วิเคราะห์ว่า อิหร่านอาจมีขีดความสามารถที่จะผลิตอาวุธนิวเคลียร์ได้ในช่วงปี 2553 ถึง 2558 แต่อิหร่านก็ยังไม่ได้ตัดสินใจว่าจะดำเนินการในเรื่องนี้เช่นกัน อย่างไรก็ตามนาย Leon Panetta ซึ่งดำรงตำแหน่งรัฐมนตรีกลาโหมของสหรัฐฯ ในปัจจุบันเชื่อว่า อิสราเอลอาจใช้กำลังทหารเข้าโจมตีสถานที่ตั้งทางนิวเคลียร์ของอิหร่านได้ภายในห้าเดือนข้างหน้า รัฐบาลสหรัฐฯ ไม่เห็นด้วยกับการใช้มาตรการทางทหารกับอิหร่านในขณะนี้ และพยายามใช้มาตรการลงโทษระหว่างประเทศซึ่งมุ่งเป้าไปที่อุตสาหกรรมน้ำมัน เพื่อกดดันอิหร่านไม่ให้ผลิตอาวุธนิวเคลียร์ขึ้นมา ผู้เชี่ยวชาญด้านนิวเคลียร์บอกว่าในปัจจุบันอิหร่านสามารถเสริมคุณภาพแร่ยูเรเนียมให้มีความบริสุทธิ์ที่ระดับ 20 % ได้แล้ว และการผลิตอาวุธนิวเคลียร์จะต้องใช้แร่ยูเรเนียมซึ่งมีความบริสุทธิ์ที่ระดับ 90 % เป็นอย่างน้อย อย่างไรก็ตามก็เป็นเรื่องยากที่จะบอกได้ว่าอิหร่านจะก้าวถึงขีดความ สามารถในระดับดังกล่าวเมื่อใด เพราะเทคโนโลยีนี้เป็นเรื่องที่สามารถใช้ประโยชน์ได้สองทาง คือทั้งในทางสันติและในทางทหาร แต่ในขณะที่สหรัฐฯ พยายามเรียกร้องให้มีการขีดเส้นในเรื่องขีดความสามารถของอิหร่านที่อาจจะผลิตอาวุธนิวเคลียร์ได้ อิสราเอลกลับมองว่าโลกกำลังจะหมดเวลาเพื่อป้องกันอิหร่านไม่ให้เป็นประเทศมหาอำนาจนิวเคลียร์ โดยรัฐมนตรีกลาโหมอิสราเอลกล่าวว่าอิสราเอลไม่สามารถรอจนกว่าจะสายเกินไป เพราะอิสราเอลมองว่าโครงการนิวเคลียร์ของอิหร่านเป็นภัยคุกคามต่อการดำรงคงอยู่ของประเทศอิสราเอล เจ้าหน้าที่สหรัฐฯ บางคนเชื่อว่าสิ่งที่อาจกำหนดเรื่องการโจมตีจากอิสราเอล คือเมื่ออิหร่านเริ่มเคลื่อนย้ายส่วนสำคัญบางส่วนของสถานที่ตั้งทางนิวเคลียร์ของตนลงใต้ดิน ซึ่งจะทำให้ยากขึ้นที่จะโจมตีด้วยระเบิดหรือขีปนาวุธใดใด